



Judecătorii clujeni l-au condamnat la 5 ani de închisoare pe Tiberiu Robert Man, 40 de ani, sub acuzațiile de pornografie infantilă și corupere de minori.

Man a fost prins de procurorii DIICOT în ianuarie 2016, fiind reținut pentru săvârşirea infracţiunilor de pornografie infantilă, racolare de minori în scopuri sexuale şi trafic de minori, scrie Clujust.ro.

Anchetatorii l-au acuzat că în perioada 2011 - 2015, a recrutat mai mulţi minori având vârste cuprinse între 8 şi 16 ani şi profitând de imposibilitatea acestora de a se apăra ori de a-şi exprima voinţa, precum şi prin oferirea de bani sau de alte foloase părinţilor acestora, i-a adăpostit la locuinţa sa situată pe raza comunei Floreşti, jud. Cluj, unde i-a supus mai multor gesturi cu conotaţii sexuale, în vederea producerii de materiale pornografice.

”Totodată, s-a reţinut că în perioada 23.11.2014 – 30.11.2014, în baza aceleiaşi rezoluţii infracţionale, inculpatul i-a propus unui minor în vârstă de 12 ani, prin intermediul unei reţele de socializare, să se întâlnească în vederea întreţinerii de relaţii sexuale. În urma cercetărilor efectuate în cauză s-a constatat că minorii au fost recrutaţi de către inculpatul Man Robert Tiberiu din tabere organizate de către o fundaţia umanitară, fundaţie pentru care inculpatul efectua curse de transport”, precizat procurorii în ianuarie 2016.

Man și-a recunoscut vina, dar numai pentru infracțiunile de corupere sexuală și de pornografie infantilă, find condamnat la 17 ani și patru luni de închisoare. Acesta nu a recunoscut cele 13 capete de acuzare privind traficul de minori, iar apoi a atacat sentința Tribunalului Cluj.

În apel, la Curtea de Apel Cluj, judecătorii au casat prima sentință și au retrimis cauza spre judecare la Tribunalul Cluj, pentru că judecarea în procedură simplificată se poate face numai dacă inculpatul recunoaște toate acuzațiile care i se aduc.

În ianuarie 2019, Tiberiu Robert Man a fost condamnat la 5 ani de închisoare pentru corupere de minori în scopuri sexuale și pornografie infantilă. Cele 13 acuzații de trafic de minori au fost schimbate în corupere sexuală a minorilor.

Man trebuie să plătească și daune morale.